I nat mistede en 26-årig herredømmet over sin bil og bragede ind i muren på et pizzeria i Jerslev. - Den 26-årige mand sad livløs bag rattet, da borgere og betjente fra området kom til stedet, fortæller vagtchef hos Nordjyllands Politi, Henrik Bech. Efter førstehjælp lykkedes det, at få manden i live igen. Men han blev kørt til Aalborg Universitetshospital med indre kvæstelser. - Det har været alvorligt, men han er nu uden for livsfare, siger Henrik Bech. Der var også to andre mænd i bilen, der kun kom lettere til skade. Ifølge politiet tyder det på, at der blev kørt for hurtigt. - Men den 26-årig fører af bilen var ikke påvirket af alkohol, siger vagtchefen.

Referat:
En 26-årig mand lå livløs efter ulykke, men efter førstehjælp fra borgere og betjente er han nu uden for livsfare.